Title: ประกาศกรมการค้าภายใน เรื่อง หลักเกณฑ์ วิธีการ และเงื่อนไขการเก็บหรือนำสินค้าในปริมาณพอสมควรไปเป็นตัวอย่างเพื่อตรวจสอบ

ประกาศกรมการค้าภายใน

ประกาศกรมการค้าภายใน
เรื่อง หลักเกณฑ์ วิธีการ
และเงื่อนไขการเก็บหรือนำสินค้าในปริมาณพอสมควร
ไปเป็นตัวอย่างเพื่อตรวจสอบ

อาศัยอำนาจตามความในมาตรา
๑๔ (๒) (๔) และวรรคสอง แห่งพระราชบัญญัติคลังสินค้า ไซโล และห้องเย็น พ.ศ. ๒๕๕๘
อธิบดีกรมการค้าภายในออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ในกรณีที่มีเหตุอันควรหรือจำเป็นเพื่อประโยชน์ในการปฏิบัติการตามพระราชบัญญัติคลังสินค้า
ไซโล และห้องเย็น พ.ศ. ๒๕๕๘ ให้พนักงานเจ้าหน้าที่มีอำนาจเข้าไปในคลังสินค้า ไซโล
หรือห้องเย็นของผู้ประกอบกิจการคลังสินค้า กิจการไซโล
หรือกิจการห้องเย็นในระหว่างเวลาพระอาทิตย์ขึ้นถึงพระอาทิตย์ตก
หรือในระหว่างเวลาทำการ และเก็บหรือนำสินค้าที่เก็บรักษาในคลังสินค้า ไซโล
หรือห้องเย็นในปริมาณพอสมควรไปเป็นตัวอย่างเพื่อตรวจสอบโดยไม่ต้องชำระราคาสินค้า

ข้อ
๓  การใช้อำนาจตามข้อ ๒
ให้พนักงานเจ้าหน้าที่แสดงบัตรประจำตัวพนักงานเจ้าหน้าที่พร้อมทั้งแจ้งเหตุและวัตถุประสงค์ในการเก็บหรือนำสินค้าไปเป็นตัวอย่างเพื่อตรวจสอบทุกครั้ง
แล้วจึงทำการเก็บหรือนำสินค้านั้นไปในปริมาณพอสมควรต่อหน้านายคลังสินค้า
หรือผู้ดูแลคลังสินค้า ไซโล หรือห้องเย็น แล้วแต่กรณี
การปฏิบัติหน้าที่ตามวรรคหนึ่ง
ให้พนักงานเจ้าหน้าที่ดำเนินการโดยสุภาพและต้องพยายามมิให้เกิดความเสียหายแก่ทรัพย์สินหรือสินค้านั้นหรือสินค้าอื่นใดที่อยู่ในคลังสินค้า
ไซโล หรือห้องเย็น
การเก็บหรือนำสินค้าไปเป็นตัวอย่างเพื่อตรวจสอบ
ให้พนักงานเจ้าหน้าที่บันทึกในแบบบันทึกการเก็บหรือนำสินค้าไปเป็นตัวอย่างและบัญชีสินค้า
ท้ายประกาศนี้ แล้วให้พนักงานเจ้าหน้าที่และนายคลังสินค้าหรือผู้ดูแลคลังสินค้า
ไซโล หรือห้องเย็น แล้วแต่กรณี ลงนามรับรองว่าถูกต้องและครบถ้วน มีปริมาณพอสมควรมิได้ทำให้เกิดความเสียหายแต่ประการใด
พร้อมส่งมอบสำเนาบันทึกและบัญชีดังกล่าวให้ผู้นั้นด้วย

ข้อ
๔  ในระหว่างทำการเก็บหรือนำสินค้าใดไปเป็นตัวอย่าง
พนักงานเจ้าหน้าที่อาจเรียกเอกสาร ดังต่อไปนี้ เพื่อประกอบการตรวจสอบ
(๑)
บัญชีคุมสินค้า แสดงรายชื่อผู้ฝาก ประเภท และปริมาณสินค้าที่คงเหลือ
(๒)
หลักฐานการออกใบรับของคลังสินค้า ใบประทวนสินค้า
และหลักฐานที่เกี่ยวกับการรับฝากหรือจำนำ (ถ้ามี)

ข้อ
๕  ในการปฏิบัติหน้าที่ของพนักงานเจ้าหน้าที่ตามประกาศนี้
ให้บุคคลที่เกี่ยวข้องอำนวยความสะดวกตามสมควร

ประกาศ ณ วันที่ ๑๔
ธันวาคม พ.ศ. ๒๕๕๙
นันทวัลย์  ศกุนตนาค
อธิบดีกรมการค้าภายใน

 [เอกสารแนบท้าย]

๑.
บันทึกการเก็บหรือนำสินค้าไปเป็นตัวอย่างตามพระราชบัญญัติคลังสินค้า ไซโล
และห้องเย็น พ.ศ. ๒๕๕๘
๒.
บัญชีสินค้าประกอบบันทึกการเก็บหรือนำสินค้าไปเป็นตัวอย่างตามพระราชบัญญัติคลังสินค้า
ไซโล และห้องเย็น พ.ศ. ๒๕๕๘

(ดูข้อมูลจากภาพกฎหมาย)

วริญา/ปริยานุช/จัดทำ
๑๒ มกราคม ๒๕๖๐

นุสรา/ตรวจ
๑๐ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๗ ง/หน้า ๗/๑๐ มกราคม ๒๕๖๐